JOANETES CLUB DE FUTBOL: Jornada 17: Joanetes CF 1 - Tortellà 0\nJornada 17: Joanetes CF 1 - Tortellà 0\nNova victòria molt treballada per part del Joanetes CF el diumenge al municipal del Verntallat.\nAlbert Borrat, Adrià Casals, Miki Perez, Pere Verdaguer, Abel Morató, Gerard Comas, Maca (Peque 55’), Albert Bartolomé, Ivan Aguilera (Caba 60’), Xevi Verdaguer (Sei 70’), Javi Lopez (Lluis Freixa 85’).\nLa primera part ha començat en territori del Joanetes amb l’equip contrari pressionant molt amunt i no deixant treure la pilota amb facilitat a la nostra defensa tot i que amb cap ocasió clara per part d’ells. Només algun xut llunyà que ha anat bastant desviat de la porteria de Borrat. A partir de la mitra hora hem començat a treure la pilota des de darrera i hem tingut alguna ocasió clara per part de Gerard i Tolo amb xuts que ha parat el porter rival o ha tret la defensa. Val a dir també que l’àrbitre ha anul·lat un gol de Maca a centrada precisa de Tolo al minut 16 per un més que dubtós fora de joc.\nHem acabat la primera part amb una ocasió del Tortellà que ha sortit molt per damunt de la porteria després d’una vaselina.\nA la segona part Maca ha hagut de ser substituït després de caure en mala posició i fer-se mal (Ha anat a l’Hospital amb una possible luxació a l’espatlla). Ha entrat Peque i hem continuat dominant el joc passant a jugar al seu camp i pressionant fort deixant que només podessin sortir amb algun contraatac molt ben tallat per part de la sòlida defensa. Al minut 55 i després d’un córner a favor, Tolo ha agafat el rebuig i tal com venia ha engaltat un fort xut que ha significat l’1 a 0 al marcador. A partir d’aquí no hem abaixat la guàrdia i tot i que fins al final ens han apretat una mica com era d’esperar hem sabut aguantar el resultat molt bé i fins i tot hem tingut alguna ocasió per ampliar l’avantatge tot i que no ha estat possible.\nAra toca treballar entre setmana de cares al proper partit que ens enfrontarà amb el Bosc de Tosca diumenge que ve al municipal de Verntallat de nou ja que comenta la segona volta.


montserrat – Montserrat Càtering\nMeanwhile lets just say that we are proud montserrat contributed a whooping 41 entries.\nEntries by montserrat\nEts romàntica i t’agraden els colors pastel, les flors i les roses? Si es així, l’estil Shabby Chic està fet per tu. El Shabby Chic es un estil de decoració que el seu origen es remunta a l’època de les grans cases de camp de la classe mitja alta de Gran Bretanya i que consisteix […]\nL’Íngrid i en Xavier es van casar a finals de maig en el nostre estimat Mas Can Ferrer. Des que ens varem conèixer, al setembre del 2015, vam saber que el nostre objectiu havia de ser vetllar per que els seus convidats gaudissin en tot moment. L’atenció havia de ser tota per ells! Uns nuvis […]\nDesprés de gaudir de la cerimònia, l’aperitiu, el menjar; arriben les postres, el pastís! Aquell moment culminant del banquet on comença la gran festa. Existeixen infinitats combinacions de pastissos però, has sentit a parlar dels naked cakes o nude cakes? És literalment un “pastís despullat”. Despullat perquè es mostra tal com és, sense cap recobriment. […]\nEns va fer molta il.lusió quan la Marina i en Josep, una parella a la que ja coneixiem personalment, ens van dir que es volien casar i a més, que ens ho deixàven tot a les nostres mans! Algunes coses les tenien molt clares: la data havia de ser el 25 de juny, havien de menjar […]\n27 de setembre de 2016 /0 Comments/in General /by montserrat\nCasament Laura & Alfredo\n9 d'agost de 2016 /0 Comments/in General /by montserrat\nPer donar un toc de color al teu casament tens moltes i moltes flors que et poden ajudar a crear un ambient totalment especial al teu casament. Pots aconseguir un entorn sofisticat, campestre, romàntic, atrevit… Però com triar les flors segons la data del teu casament? És molt fàcil! Avui en dia moltes de les […]\nDesprés d’un mes d’abril animat amb els primers casaments, us volem ensenyar com queden els nostres aperitius nous, mireu mireu! Com cada any després de donar-li moltes voltes i esprémer la nostra creativitat per aconseguir fer una cuina divertida i original, d’aquí i d’allà, amb cuina del nostre territori i d’altres indrets de la […]


El fiscal Emilio Sánchez Ulled, exposant el seu informe final en el judici del 9N\nÉs fiscal anticorrupció a Barcelona des del 2005 i l'han nomenat conseller de Justícia en la representació permanent d'Espanya davant de la Unió Europea\nRedacció 25/05/2017 - 12.42 Actualitzat 09/09/2020 - 11.48\nEl fiscal anticorrupció Emilio Sánchez Ulled, que ha portat el cas del 9N i el cas del saqueig del Palau de la Música, entre d'altres, ha estat nomenat conseller de Justícia en la representació permanent d'Espanya davant la Unió Europea, càrrec que ocuparà a Brussel·les un cop acabi el judici per l'espoli. El nomenament el publica aquest dijous el BOE, el "Butlletí Oficial de l'Estat".\nUn fiscal força mediàtic\nSánchez Ulled, que treballa des del 2005 com a fiscal anticorrupció a Barcelona, afrontarà el seu nou càrrec a Brussel·les com un parèntesi voluntari de la seva carrera en el ministeri públic. Aquest fiscal està des de fa anys a la palestra mediàtica i ha tingut a les seves mans la querella contra l'expresident Mas pel 9N, el saqueig del Palau o el cas Hisenda, que va acabar amb l'expresident del Barça Josep-Lluís Núñez a la presó.\nExperiència prèvia a les institucions europees\nA més de la seva experiència a Anticorrupció, Sánchez Ulled va treballar durant dos anys a l'Oficina Europea contra el Frau a Varsòvia i anualment ha treballat en consultories i anàlisis en justícia penal i anticorrupció encarregades per la Unió Europea. El nou càrrec l'ha aconseguit perquè ha quedat el primer d'un total de set aspirants que s'han presentat a la convocatòria pública per ocupar-lo.\n♦ Francesc Homs s'encara amb el fiscal del 9-N als passadissos del Palau de Justícia


LA FESTA DELS VALORS – Jordi Diz\nActualitat, Uncategorized @ca7 de juny de 201887Views0Likes\nEl passat 8 de juny, vam celebrar a l’Auditori Barradas de L’Hospitalet, la primera Festa dels Valors de l’esport, organitzada pel Consell Esportiu de la nostra ciutat. Una manera diferent de tancar la temporada esportiva, amb l’objectiu de posar de relleu i reconèixer a aquells equips, iniciatives i persones que, durant la temporada dels jocs escolars, hagin treballat millor en l’àmbit dels valors.\nD’alguna forma, amb aquesta iniciativa, donàvem un pas més per continuar implementant l’estratègia de valors del Consell. Una estratègia que hem definit entre tots, però especialment treballada pel nostre Comitè Ètic. I una estratègia que, cada any, va incorporant noves iniciatives per tal d’adaptar-se a la realitat de l’esport escolar de casa nostra.\nEncara recordo quan, ja fa sis o set anys, vam decidir passar de la paraula a les accions. En una jornada de presentació de la temporada dels Jocs Escolars de L’Hospitalet algunes intervencions ens van fer veure que les referències als valors que transmet l’esport eren constants, però que mancaven eines per treballar aquests valors de forma pràctica. I així van néixer les pancartes amb el lema “Som de L’H i ens agrada el joc nét”; la carta adreçada als pares i mares dels i les participants als jocs, els eslògans que vam fer córrer per escoles i instituts, el monòlegs ideats per l’amic Josep Llopart i moltes altres accions, com l’adopció del logotip de “L’Hesport Nét” a totes les nostres publicacions i roba esportiva. Fins arribar a on ens trobem avui, amb la classificació paral·lela en valors que ja és vigent, com a gran pas endavant, i la consagració del premi Juanan Bastante, per destacar a aquelles persones que més clarament hagin treballat, en la seva trajectòria, per promocionar els valors de l’esport.\nI això és, precisament, el que vam celebrar a l’Auditori Barradas. Una tarda magnífica, on per l’escenari de l’auditori van desfilar equips, entitats, col·lectius i persones a títol individual, per posar de relleu que tot i que l’esport és competició, la competició no ho és tot en l’esport. Que tot i que quan un fa esport sempre vol guanyar, tan important és el resultat com el procés. Tan important és el que aconsegueixes, com el cóm ho aconsegueixes. En aquest sentit, la persona que vam reconèixer de forma col·lectiva, com qui millor encarna aquests valors, va ser l’amic Miguel López. Un treballador altruista i incansable de l’esport escolar de L’Hospitalet. Un premi molt i molt merescut.\nEn aquesta gal·la, però, no podia faltar l’aportació d’un altre imprescindible de l’esport de L’Hospitalet, sobretot quan parlem de posar cara als valors de l’esport. Estic parlant de l’amic Jordi Diz, propietari d’aquest bloc, que personifica, com ningú, un valor intrínsec al món de l’esport: el de la SUPERACIÓ. Com a mostra vam tenir la interpretació d’una peça musical a piano, per part seva.\nGràcies Jordi per oferir-me aquest tribuna i plegats continuarem treballant per fer créixer els valors que representa l’esport a L’Hospitalet.\nTags: Actitud, Alegria, CONSELL ESPORTIU, Esport, Respecte, Seny, Superació


Nou servei de bus: Son Macià recupera línies i Aumasa les perd totes – Revista07500\non 02/01/2021 02/01/2021 actualitat\nNou servei de bus: Son Macià recupera línies i Aumasa les perd totes\nPer primer cop en dècades Autocares Manacor perd definitivament la concessió del servei interurbà\nEl nou servei de bus interurbà que comença amb el nou any suposa la creació d’una nova xarxa que ofereix coordinació horària entre línies per garantir la connectivitat dels diferents municipis de la zona. És la primera vegada en dècades que Autocares Manacor SA (Aumasa) deixa de prestar servei a la zona de influència de Llevant, el lot 3, que ara passa a ser gestionat per Barcelona Transport SL (participada per Sagalés i l’empresa local Autocars Caldentey).\nL’altre novetat que afecta al municipi de Manacor és que a partir d’ara les poblacions de la Colònia de Sant Pere, Son Carrió, Son Macià, Cales de Mallorca, Cala Figuera i Sa Ràpita tornen a tenir un servei regular en totes les expedicions i deixen d’estar ateses a través de la reserva telefònica del servei a la demanda.\nDes del dia 10 de desembre un equip d’informadors del Consorci de Transports de Mallorca va informant els usuaris a peu de parada i dins els busos dels canvis i millores a les seves línies. Ja que es creen noves rutes i es canvia la numeració de les línies es recomana als usuaris de consultar els horaris d’hivern a la web www.tib.org o a la mateixa parada de bus.\nCreació de línies entre Llevant i Migjorn amb Palma\nAlguna de les millores més destacables és la creació de dues línies troncals d’alta capacitat i freqüència que connecten el Llevant i el Migjorn amb Palma. Es tracta, en primer lloc de la línia 401 Cala Millor-Manacor-Vilafranca-Palma amb 15 freqüències d’anada i 16 de tornada de dilluns a divendres, que representa un increment de més de 50% de servei respecte a la línia que substitueix. La segona línia troncal és la línia 501 que fa el recorregut Manacor-Felanitx-Campos-Llucmajor-Palma amb 14 freqüències d’anada i 14 de tornada de dilluns a divendres. Per primera vegada, s’ofereix una connexió directa entre Llucmajor, Felanitx i Manacor, i es crea una connexió més directe i amb més oferta entre Campos i Manacor.\nA aquestes dues línies troncals hi ha múltiples parades d’enllaç que ofereixen connexió horària amb les línies que recorren els diferents municipis de les zones. Els més importants són la parada de Molí d’en Polit i la de l’Estació de tren/Sa Mora a Manacor, la parada avinguda de la Verge a Campos i la parada de Passeig Ernest Mestre a Felanitx. Les parades d’enllaç fan possibles noves connexions entre els pobles. Un primer exemple d’això és la nova connexió entre Algaida i la parada d’enllaç de Manacor que permet l’accés als nuclis de Llevant. Per la seva banda, Sa Ràpita tendra més connexions regulars a la parada d’enllaç de Campos que permet la connectivitat amb els nuclis de Llevant i Migjorn.\nUn bon exemple de la reducció del temps de trajecte és el cas dels usuaris que viatgen des de Llucmajor i Campos a Palma. Ara ja no es passen mai per s’Arenal per arribar a Palma que significa un estalvi d’entre 10 i 15 minuts. La connexió entre s’Arenal, Llucmajor i Campos es fa amb una línia pròpia.\nTot el servei de la zona Llevant i Migjorn, entre l’hivern i la temporada alta, es fa amb 81 busos nous, dels quals 73 seran de gas natural comprimit. 4 vehicles seran de propulsió elèctrica i circularan entre Cala Bona i Portocristo a la temporada alta.\nA partir de l’1 de gener la Targeta Intermodal es converteix a targeta moneder. Les càrregues de saldo de la Targeta Intermodal es poden fer en línia a la web www.tib.org i a partir gener també a bord de tots els busos i a les estacions de tren i metro.\nEl lot 3 inclou les poblacions d’Ariany, Maria de la Salut, Sineu, Sant Joan, Petra, Lloret, Algaida, Montuïri, Porreres, Llucmajor, Son Servera, Sant Llorenç , Manacor, Artà, Capdepera, Felanitx, Santanyí, Campos, Ses Salines, Vilafranca i Palma. La nova concessió implicarà una renovació de el 100% de la flota, amb 220 nous autobusos. D’ells, 217 seran vehicles de gas natural, elèctrics o híbrids, mentre que només tres es mouran amb dièsel.\nPrevious Article "Dir que a l'estiu ja estarà tot solucionat és un poc optimista"\nNext Article L'origen del vehicle a Manacor (primera part)


Pacte valencià contra la violència de gènere – FVMP\nEl Pacte valencià contra la violència de gènere i masclista, està basat en el consens de tota la societat, i s’estructura en línies estratègiques, i mesures per a aconseguir els objectius acordats.\nPer a això, les parts intervinents, entre elles, les entitats locals de la Comunitat Valenciana i l’FVMP tenim una funció primordial, assumint i desenvolupant les mesures que ens corresponen per a combatre la violència masclista i treballar per una societat basada en la cultura de la no-violència i la igualtat d’oportunitats entre dones i hòmens.\nA fi d’avançar, es fa necessari conéixer la situació dels ajuntaments de la Comunitat i comptar amb informació suficient per a poder visualitzar l’emprenedoria d’accions locals contra la violència de gènere i masclista.\nAmb aquest fi s’adjunta un qüestionari sobre determinades mesures corresponents a les línies del Pacte: Consell Local de la Dona, partides pressupostàries destinades a la lluita contra la violència masclista, existència del Pla d’Igualtat de la plantilla i del municipi.\nDonada la periodicitat del seguiment del Pacte, interessa de disposar de la informació sol·licitada en el termini de deu dies. Com veureu, a fi d’agilitzar al màxim les respostes, el formulari que s’adjunta és de fàcil ompliment i podeu respondre directament.\nCliqueu l’enllaç següent per a descarregar el qüestionari: CuestionarioPacto/Qüestionari Pacte\nEmpleneu el qüestionari\nEnvieu per correu electrònic des del botó del formulari i en cas d’error guardeu el formulari i adjunteu-lo al correu mponce@fvmp.org\nPer a qualsevol dubte telefoneu al 963913902 i pregunteu per Lourdes Pozo


Interior impedirà per llei que uns cossos policials cobrin més que uns altres - Diari de Girona\nInterior impedirà per llei que uns cossos policials cobrin més que uns altres\nPrincipi d'acord per permetre que els agents de les Forces i Cossos de Seguretat de l'Estat percebin el mateix salari que els Mossos l'any 2020\nZoido, amb guàrdies civils en una foto d´arxiu. europa press\nEls sindicats de la Policia Nacional i les associacions de la Guàrdia Civil van arribar amb el ministre d'Interior, Juan Ignacio Zoido, a una «proposta d'acord» sobre equiparació salarial que permetria als agents de les Forces i Cossos de Seguretat de l'Estat percebre el 2020 el mateix sou que un mosso amb igual lloc i categoria. Sindicats i associacions d'ambdues institucions hauran de consultar en els propers dies a les seves bases per signar aquest acord, que el ministre va qualificar d'«històric». A més, Zoido es va compromtre a tramitar una llei «per sempre» que garanteixi «l'equiparació salarial justa» entre els cossos.\nSegons els sindicats, el Ministeri d'Interior s'ha compromès a tirar endavant una llei d'equiparació específica per a les Forces i Cossos de Seguretat «que impedeixi que uns cossos puguin cobrar més que altres, de manera que es posi fi a una injustícia històrica».\nDes del departament de Zoido van destacar que és la primera vegada que un Executiu arriba a un acord per acabar amb una situació de discriminació salarial tan clara. Si es culminés el pacte, en tres anys s'hauria de corregir la «bretxa salarial» que existeix actualment entre la policia autonòmica catalana, cos amb major sou a Espanya, i la policia Nacional i la Guàrdia Civil.\n500 milions en nòmines\nAquest acord, negociat pel secretari d'Estat de Seguretat, José Antonio Nieto, suposaria que als Pressupostos Generals de l'Estat de 2018 el Govern hauria d'incloure 500 milions d'euros per incrementar les nòmines de policies i guàrdies civils. I en els dos propers anys (2019 i 2020) s'incorporarien quantitats necessàries per incrementar l'equiparació.\nLes organitzacions representatives de la Policia Nacional i de la Guàrdia Civil van valorar l'«esforç» del Govern i la seva aposta per l'equiparació salarial amb els Mossos d'Esquadra en destinar 400 milions d'euros el 2018 i altres 100 per a agents en segona activitat o en la reserva que vulguin acceptar una feina sense un plus excessiu de perillositat.


Les 4 millors sèries que s'estrenen aquesta primavera\nFoto: SerielizadosBetter Call Saul\nLes 4 millors sèries que s'estrenaran la primavera del 2022\nAquestes són les ficcions televisives que no et pots perdre\nHa arribat la primavera, les flors i el sol. És el moment d'aprofitar l'horari d'estiu i sortir a passejar. Però el refrany no és traïdor: 'A l'abril, aigües mil'. Si plou, sempre tindrem aquestes magnífiques sèries per oblidar-nos del clima. Els dies de sol són per passar-los al carrer, però el mal temps es bloqueja veient sèries.\nSerielizados, la plataforma d'addictes a les sèries feta per addictes a les sèries, ha recollit les quatre millors estrenes d'aquesta temporada. Us en podeu refiar: devoradors i amants de la pantalla, viuen per veure sèries i ho fan abans que ningú. I penseu en el temps que us estalvieu buscant una sèrie nova! Més temps per veure capítols... ¡Play!\nNO T'HO PERDIS: 15 minisèries per veure ara\nFoto: Juhan Noh\nUn dels 'hypes' del serièfil gourmet és aquesta sèrie basada en el best-seller de Min Jin Lee que explica la història d'una família coreana durant 80 anys a través de quatre generacions. Una epopeia del segle XX que narra l'èxode obligat del país per culpa de l'ocupació japonesa. Va ser un dels millors llibres del 2017 segons The New York Times i ara es convertirà en sèrie de la mà de Soo Hugh, la guionista de 'The killing' i 'The terror'.\nEstrena el 25 de març (Apple TV+)\nBetter Call Saul (Series finale)\nSaul Goodman i Kim Wexler quedaran gravats a foc al nostre imaginari seriòfil. Quan va acabar 'Breaking Bad', vam pensar que era impossible que la seva successora li fes ombra. Tenia molta menys teca passar d'un professor de química amb càncer que cuina metamfetamina, a dos advocats com a protagonistes, però el resultat és gairebé millor. Els seus creadors van acabar la història de Walter White quan ho van decidir ells i no pas la cadena, i acabaran 'Better Call Saul' de la mateixa manera: sense estirar el xiclet.\nEstrena Temporada 6 (primera part) el 19 d'abril (Movistar Plus+)\nDavid Simon torna a la seva ciutat. Després de sortir del seu hàbitat natural a 'Treme' i 'The deuce', explicarà una història que recorda a les meravelloses 'Homicide', 'The corner' i 'The wire'. Tornarem a patir aquest Baltimore sense filtres, en una minisèrie basada en el llibre de Justin Fenton, periodista del Baltimore Sun. Un relat sobre l'ascens i la caiguda de la Força Especial de Rastreig d'Armes. Promet dosis de corrupció i molta mala llet. Quedeu avisats.\nEstrena el 26 d'abril (HBO Max)\nPeaky Blinders (Series finale)\nLa història dels Shelby acabarà amb una sisena temporada i una pel·lícula que es rodarà el 2023. Els hem vist menjar fang, beure cervesa en antres de mala mort, fumar cigarretes compulsivament i governar la sevaciutat. No sabem si estem preparats perquè això acabi, però una cosa tenim clara: afileu les vostres boines per a la batalla final. Fa pudor d'èpica i de focs artificials. Que soni ja 'Red right hand' de Nick Cave i que segueixi la festa.\nEstrena Temporada 6 el 10 de juny (Netflix)


Sant Hipòlit de Voltregà (Osona), 16 de febrer de 1942\nÀrees de treball: Art romànic / Art i gènere\nJordi Vigué i Viñas entrà al seminari de Vic l’any 1952 i en sortí com a capellà el 1965. Fou vicari de Camprodon i després de Manlleu. El 1968 ho deixà i entrà a treballar a Enciclopèdia Catalana, on tingué càrrecs directius en la redacció de la Gran enciclopèdia catalana. Estudià història medieval, medicina i arquitectura a Barcelona, i història de l’art a París, però no continuà aquestes carreres ja que a partir de l’any 1973 es concentrà en la tasca de gerent de DIGEC, distribuïdora de la Gran Enciclopèdia Catalana.\nFundà l’editorial Artestudi, dedicada a la publicació de monografies sobre l’art romànic, en la qual ell mateix, com a autor, publicà les monografies L’església romànica de Sant Ponç de Corbera. Segle xi (Barcelona, Artestudi, 1974); El monestir romànic de Sant Pau del Camp —amb el capítol «La història» d’Antoni Pladevall— (Barcelona, Artestudi, 1974); amb Eduard Carbonell, L’església romànica de Santa Maria de Barberà (Barcelona, Artestudi, 1975); amb col·laboracions de Manuel Riu i Riu, Les esglésies romàniques catalanes de planta circular i triangular (Barcelona, Artestudi, 1975); un document cartogràfic amb informació de Vicenç Buron i Joan Tous, Esglésies romàniques catalanes (Barcelona, Artestudi, 1977); amb Antoni Pladevall, El monestir romànic de Santa Maria de l’Estany (Barcelona, Artestudi, 1978), i amb Albert Bastardes, Monuments de la Catalunya romànica. El Berguedà (Barcelona, Artestudi, 1978).\nL’any 1980 creà i dirigí la revista trimestral Quaderns d’Estudis Medievals, editada també per Artestudi, que l’any 1985 passà a la Fundació Enciclopèdia Catalana. Fou el fundador de Catalunya romànica (Barcelona, Enciclopèdia Catalana), obra col·lectiva de gran extensió i difusió sobre aquesta especialitat, que dirigí entre el 1985 i el 1990, i que continuaria posteriorment sota la direcció d’Antoni Pladevall. Dirigí també una col·lecció de llibres sobre tècniques i gèneres artístics de l’editorial Parramon (1994, 1996, 1997, 1998, 2000, 2001 i 2003) i un Atlas del cuerpo humano (Barcelona, Círculo de Lectores, 2004) amb diverses edicions de diferents editorials. Paral·lelament, publicà als EUA les obres Great masters of Western art (Nova York, Watson Guptill, 2002) i, especialment, Great woman masters of art (Nova York, Watson Guptill, 2003), en la qual s’inclouen textos i reproduccions sobre les pintores catalanes Lluïsa Vidal, Montserrat Gudiol, Emília Castañeda i Glòria Muñoz. A Alemanya publicà 1.000 nudes. Masterpieces of painting (Munic, Prestel, 2001 i 2005), que inclou igualment diverses obres pictòriques catalanes.\nEstablert a Bogotà (Colòmbia) l’abril del 2010, hi creà una editorial, Asklepios Medical Atlas, dedicada a l’edició de llibres de medicina (obres de referència i monografies) per a professionals de la medicina i la salut, universitats i laboratoris farmacèutics d’arreu del món, en els quals col·laboren molts metges dels centres universitaris de Barcelona i d’alguns dels quals també és l’autor. Uns quants títols del seu catàleg han estat traduïts a més de quinze idiomes i fins i tot alguns han superat les vint traduccions. La seva dedicació especial a la medicina, un tema que sempre l’havia interessat des de l’any 1999, el portà a abandonar la seva activitat en la història de l’art.


Trobada "kedada" Cerdanyola del Vallès 13-14 Nov. - Pàgina 13 - Totcàmping\nRe: Trobada "kedada" Cerdanyola del Vallès 13-14 Nov.\tfa 10 anys 11 mesos\t#42210\nHola Josep M i companyia. Hem de fer un petit canvi de plans. Entre examens i compromisos no podrem assistir tot el cap de setmana, llavors com estem gaire be al costat anirem el dissabte al matí amb cotxe per saludar-vos i passar una estona amb vosaltres, i anirem fent sobre la marxa.\nRe: Trobada "kedada" Cerdanyola del Vallès 13-14 Nov.\tfa 10 anys 11 mesos\t#42211\nBé, això ja ho temim aqui!! ens veien en unes hores!!\nRe: Trobada "kedada" Cerdanyola del Vallès 13-14 Nov.\tfa 10 anys 11 mesos\t#42212\nSegurament portarem a la Hannaaaaaaaaa\nRe: Trobada "kedada" Cerdanyola del Vallès 13-14 Nov.\tfa 10 anys 11 mesos\t#42213\nEl meu frn aquest matí va a tota màquina,estic fent algún...........pastisset !!!!!!!!!!!\nBé anem escalfant motors que falta molt poquet per posar-nos en marxa\nRe: Trobada "kedada" Cerdanyola del Vallès 13-14 Nov.\tfa 10 anys 11 mesos\t#42214\na ULTIMA HORA HO SENTIM PERO TENIM EL PETIT DE LA FAMILIA AMB FEBRE, ES A DIR QUE SAPIGUEN MOLTISSIM GREU NO VINDREM, SI MILLORA INTENTAREM TREURE EL CAP AMB EL COCHE, ESPEREM QUE VAGI MOLT BE I EM QUEDO EN GANES DE RETROVAR-NOS.\nRe: Trobada\tfa 10 anys 11 mesos\t#42216\nQue es millori el petit, i a veure si podeu venir i tornar-nos a veure.\nRe: Trobada\tfa 10 anys 11 mesos\t#42219\nAlguns de vosaltres ja esteu "a punt de sol-fa"...\n... deixeu espai pels que arribarem demà a la nit !!!\nRe: Trobada "kedada" Cerdanyola del Vallès 13-14 Nov.\tfa 10 anys 11 mesos\t#42221\nFran251 tampoc pot venir\nTrenkakames i Fran251 un altre cop ens veiem, que es millorin els nens...\nRe: Trobada\tfa 10 anys 11 mesos\t#42222\nllastima Trenkakames que no pogueu vindra, que es recuperi el nen,\nRe: Trobada\tfa 10 anys 11 mesos\t#42223\nTrenkakames, que el petit es recuperi aviat.\nRe: Trobada\tfa 10 anys 11 mesos\t#42224\nOstres!!q uina llàstima!! que ees recuperi aviat el petit!!\nRe: Trobada\tfa 10 anys 11 mesos\t#42225\nNouespai.. t' he enviat un missatge...\nRe: Trobada\tfa 10 anys 11 mesos\t#42226\nno m'apareix, Tiramillas\nRe: Trobada\tfa 10 anys 11 mesos\t#42227\nGracies a tots i toes , es el que te tenir petits a casa i a sobre amb aquests canvis sotats de temparatura,la veritat es que m'he quedat amb les ganes de pujar per retrovar-ns amb els amics coneguts i coneixer els que no coneixem, esperem que la proxima "creuem els dits" el petit no es posi malalalt.\nRe: Trobada\tfa 10 anys 11 mesos\t#42228\nFran251, Trenkakames, desitjo que els menuts millorin ràpidament i que ens ploguem veure a la pròxima trobada.\nRe: Trobada "kedada" Cerdanyola del Vallès 13-14 Nov.\tfa 10 anys 11 mesos\t#42229\nBé nois això ja està aquí.Nosaltres o tenim cru,gairebe segur que no ens veurem,llàstima perque en teniem moltes ganes.\nTrenkakames,desitjem que no sigui res més que un febrada d'aquesta epoca de virus i variacions de temperatures.\nNo voldria deixar de dir per avançat que serà un exit i un molt bon retrovament de gent que feia temps que no ens veiem i de nova que volem coneixer. Voldria agrair al Josep Mª a l'Elena i molt especialment al Pau (que de segur es un dels més grans impulsors i el que més disfrutarà)tota la feina feta.\nDesitjo de tot cor que aquest retrobament igual que el de la Neus i el Ramon a la castanyada portin a d'altre gent a animar-se d'organitzar trobades i retrobaments,doncs es una forma molt autentica de fer bons amics i bones relacions i de pas fa vincles, pinya i unió i més fórum o grup que es aquest marevellos i treballat totcamping.cat.\nRe: Trobada "kedada" Cerdanyola del Vallès 13-14 Nov.\tfa 10 anys 11 mesos\t#42230\nTrenkakames siento lo del peque, era una buena ocasión para volvernos a ver, pero ya se sabe que cuando hay pequeños en casa\nno pueden hacer planes. Espero que nos podamos ver en la próxima.\nRe: Trobada "kedada" Cerdanyola del Vallès 13-14 Nov.\tfa 10 anys 11 mesos\t#42231\nTrenkakames, que es recuperi el nen ben aviat.\nEns veurem en un altre kedada\nRe: Trobada\tfa 10 anys 11 mesos\t#42232\n.. Desitjo de tot cor que aquest retrobament igual que el de la Neus i el Ramon a la castanyada portin a d'altre gent a animar-se d'organitzar trobades i retrobaments,doncs es una forma molt autentica de fer bons amics i bones relacions i de pas fa vincles, pinya i unió i més fórum o grup que es aquest marevellos i treballat totcamping.cat.\nRe: Trobada "kedada" Cerdanyola del Vallès 13-14 Nov.\tfa 10 anys 11 mesos\t#42233


El Govern aposta pel treball de qualitat, que està donant els primers fruits com demostra l'augment de la contractació indefinida - Sala de premsa. Generalitat de Catalunya\nEl Govern aposta pel treball de qualitat,...\nEl Govern aposta pel treball de qualitat, que està donant els primers fruits com demostra l'augment de la contractació indefinida\nCatalunya ha registrat un descens de l'atur registrat de 20.266 persones el mes d'abril (-4,5%), el que deixa el nombre de persones en atur en 425.751\nEl secretari general de Treball, Afers Socials i Famílies afirma que “Catalunya està progressant adequadament i el descens de l’atur el mes d’abril, el millor en aquest mes des de 1996, ens situa a nivells d’atur de 2008”\nL’afiliació a la Seguretat Social ha pujat 42.015 persones (+1,3%) i ja hi ha 3.254.091 persones afiliades\nEl secretari general de Treball, Afers Socials i Famílies, Josep Ginesta, ha valorat l’atur afirmant que “són bones dades, molt positives en reducció de l’atur, el millor abril des de 1996, bàsicament perquè la Setmana Santa ha caigut en abril i per la força de l’hosteleria i comerç”.\n“Les dades demostren que, malgrat les extremes dificultats, Catalunya progressa adequadament i que l’aposta del Govern pel treball de qualitat comença a donar els primers fruits, xifres positives”, ha destacat Ginesta.\nJosep Ginesta ha posat de relleu l’increment de l’afiliació a la Seguretat Social amb 42.015 persones més que el mes passat. “Catalunya supera la prova del cotó de la reducció de l’atur amb l’augment de persones afiliades a la Seguretat Social. Tenim 130.670 persones afiliades més que ara fa un any, amb un total de 3.254.091”.\n“Es demostra que Catalunya progressa adequadament perquè veiem que el nombre de contractes indefinits va augmentant, el que significa que hi ha empreses que, com el Govern, aposten pel treball estable”. “Interanualment, la contractació ha augmentat un 3,8% (8.879 contractes més), amb gairebé el doble intensitat entre els indefinits (+6,3%) que entre els temporals (+3,4%)”, ha assenyalat el secretari general.\nFinalment, Josep Ginesta ha insistit en “intensificar les polítiques actives d’ocupació perquè les persones que ara estan a l’atur són les més difícilment ocupables i les hem de reactivar perquè puguin accedir a un lloc de treball”.\nDades atur registrat abril 2017\nDades atur registrat abril 2017 per municipis


Assajos amb els de 1r d'ESO de "Els Pastorets de Bell-lloc" | Bell-lloc\nDesprés dels trimestrals, els alumnes de 1r d’ESO han començat una setmana intensa d’assajos dels pastorets que representaran el proper diumenge 16 de desembre a la Festa de Nadal de l’escola. Es tracte de 6 escenes de diferents autors que porta per nom “Pastorets i dimonis” i que mostrarà, una mica, el treball portat a terme durant el 1r trimestre en el projecte “Fem teatre”, contemplat dins de l’assignatura de Llengua i Literatura Catalanes.\nRuta per les escultures de Girona\nEls alumnes del Pla d’Excel·lència de 1r d’ESO van realitzar una ruta per les escultures més emblemàtiques de la ciutat de Girona. Una vintena d’alumnes va explicar, de manera individual, una escultura a la resta de companys.\nBell-lloc és una escola de famílies. Per aquest motiu el Dia del Pare el preparem a primària amb molta il·lusió tot elaborant un petit detall per als seus pares.


Quo vadis, Comuns? -@RevistaTreball\nQuo vadis, Comuns? Revisat per Revista Treball a nov. 16 . La Història ensenya que mai s’aprèn de la Història, va deixar escrit Ciceró de forma lapidària. Dos mil anys després, Antonio Gramsci -que també va passar, com La Història ensenya que mai s’aprèn de la Història, va deixar escrit Ciceró de forma lapidària. Dos mil anys després, Antonio Gramsci -que també va passar, com Rating: 0\nEsteu aquí: Home » Actualitat » Quo vadis, Comuns?\n16/11/2017 a les 1:22 pm\nGràcies Andreu per posar paraules als sentiments de molts de nosaltres, per la referència a la Patrulla Nipona de la que he tingut el privilegi de formar-ne part. Per a les que sempre hem cregut que calia sumar més gent, eixamplar el projecte ecosocialista, millorar i creixer per poder ser força de govern i transformació, el que està passant és un malson. Un Podem desmembrat en tantes faccions com cercles que imposa els seus candidats des de Madrid, sense coneixer el territori, sense lideratges, uns Comuns circumscrits a Barcelona i una part de l’àrea metropolitana i que a la resta del territori més que construir a partir del que tenien ICV, i en menor mesura EUIA, han anat a trinxar-los,una EUIA que aspira a tenir uns col.locats i una ICV noquejada, amb l’autoestima pel terra i per a mi més NECESSÀRIA QUE MAI.\n16/11/2017 a les 4:22 pm\nEstimat Andreu Comparteixo fil per randa el teu analisi, i crec que molta més gent de la nostra organització. CAL RETROBAR A LA NOSTRA ICV i com diu la Horte MES NECESSÀRIA QQUE MAI!!\n16/11/2017 a les 6:13 pm\nTe’l agafo, Andreu, i el difonc.\n16/11/2017 a les 7:49 pm\nCrec que és un article injust. Si haguéssim competit amb Colau i Podem al seu moment àlgid ara segurament estaríem fora del Parlament i amb sort tindríem 2 regidors a Barcelona. Ara bé, no entenc com s’han fet les llistes a Catalunya en Comú pel 21D. Els de Podem CAT arriben els últims i tenen millors llocs que nosaltres, ICV, després de la feina que hem fet i les votacions de primàries? Qui ha negociat tan malament per part d’Iniciativa? Hem passat de tenir Coscu i Rabell al capdavant a no tenir a ningú entre els tres primers. Per exemple. A qui representa una independentista com Alamany com a nº2? No n’hi ha prou amb Domènech de suposat independent. Tornarem a picar l’ullet a l’independentisme?\n16/11/2017 a les 9:34 pm\nM’han compartit l’article així que el meu posicionament és una mica alié a Iniciativa, espai al que respecto i amb el que crec fermament hi ha més del que ens uneix que del que ens separa. Doncs entenc que la política s’ha de fer desde els valors compartits.\nAndreu, respecte als comentaris que expresses sobre Barcelona en Comú, et deixaria caure algunes reflexions crítiques:\n– Et recordo que els mateix espai decisió que qüestiones van ser ele que va validar la proposta de pacte amb PSC. En aquell moment el resultat li va agradar, llavors no et vaig sentir cap crítica sobre la democràcia interna de Barcelona en Comú. Però com era la que t’agradava, llavors tot bé oi?\n– Sobre la crítica que fas respecte a que l’alcaldessa ha comés “una irresponsabilitat política” juntament amb “el nucli dirigent” per “no dir ni pruna, sinó una manca total i absoluta de cultura democràtica deixar orfe de raons els inscrits”… Hem d’entendre que el debat s’ha de reduïr a difondre consignes i a baixar línia? No fos cas que les persones inscrites puguin pensar i decidir per si mateixes! On s’ha vist això en una organització política plural i amb posicionaments diferenciats, oi? Com som aquesta gent!\nI respecte a aquesta mena d’avís final… Què vols dir? Asumiries la responsabilitat històrica d’arruinar la possibilitat de tornar a guanyar en les municipals del 2019? Quanta gent d’ICV-Barcelona pensen això? Estic completament convençut que ben pocs dels company que han participat i que avui hi participen activament compartiran cap afany de voler fomentar la divisió o introduir pràctiques estranyes com les que dones a entendre. Doncs ells també tenen clar que és més el que ens uneix que el que ens separa, estimat Andreu.\n17/11/2017 a les 2:21 pm\nJo vull fer una reflexió que enllaça amb la que es pot trobar en aquest link.\nLa cúpula de CatComu considera que per guanyar les eleccions han de comportar-se com un partit americà, és a dir desenvolupar un hiperlideratge com el que demanen els mitjans de comunicació, fer un programa electoral tàctic basat en enquestes, lluitar pels electors dels altres partits, etc… Com es compatibilitza tot això amb la tradició organitzativa de la III Internacional d’ICV-EUiA, amb l’assemblearisme radical de Podemos o amb l’activisme de Guanyem és el problema que tenim.\nA on aquesta cúpula veu un grup cohesionat entorn d’un líder amb projecció mediàtica i habilitat tècnica per col·locar el missatge en telenotícies i entrevistes radiofòniques que manega astutament les consignes assessorat per un prestigiós tècnic de màrqueting polític; la gent de les tradicions esmentades veu una camarilla diminuta que ignora a l’organització i als militants i que es dedica a fer política sense gens de respecte per la democràcia interna.\nUn debat seriós ha de tenir en compte aquest context perque ni es seriós omplir-se la boca d’assemblearisme i comportar-se com el Partit Democrata USA ni tampoc es seriòs obviar que l’aversió de l’esquerra pel màrqueting polític i el ús dels mitjans de comunicació de masses ha estat un handicap terrible durant dècades.


Estàs buscant formació? Cerques feina i et cal actualitzar els teus coneixements? Vols actualitzar les teves competències digitals? El Centre de Formació Cal Molins, de l'Ajuntament de Sabadell, és el punt de referència a Catalunya pel que fa a la formació professionalitzadora. L'oferta formativa que té està adreçada tant a persones a l'atur o en actiu.\nINSCRIPCIÓ SESSIONS INFORMATIVES\nSi t'interessa participar a una de les sessions informatives per secobrir l'oferta formativa del Centre de Formació Cal Molins pots omplir el formulari se sol·lictud d'assistència que trobaràs AQUÍ. Un cop facis la inscripció, ens posarem en contacte per confirmar-te la plaça.\nDATES PROPERES SESSIONS INFORMATIVES\nDimarts 18/12/18 10:00 h\nDijous 10/01/19 10:00 h\nLa durada aproximada de les sessions serà de dues hores.\nCentre de Formació Cal Molins (C. dels Calders, 32, Sabadell)


Convoquen una concentració per l'actuació policial de l'1 de Maig\nEstà prevista per aquest divendres 5 de maig a dos quarts de 8 del vespre\nPortaveus dels col·lectius convocants han fet aquest dimecres una roda de premsa per denunciar l'actuació dels Mossos. Foto: CUP Manresa\nDiversos col·lectius de l'esquerra independentista de Manresa han convocat per aquest divendres una concentració arran dels fets que van tenir lloc el passat 1 de maig, Dia del Treballador, en què els Mossos d'Esquadra van detenir dues persones que participaven en la manifestació del Primer de Maig pels carrers de Manresa per presumpte atemptat a l'autoritat.\nLa comissió 1 de Maig ha fet una roda de premsa aquest dimecres per fer una crida a la concentració de divendres, que es farà a dos quarts de 8 a la plaça Major, i ha anunciat que "tornarem als carrers; volem deixar clar que els fets que s'han produït el Primer de Maig tindran resposta". Els portaveus de la comissió denuncien la "brutalitat policial" exercida en la manifestació de dilluns.\nEls activistes han destacat que "des de l'inici es va produir una actuació policial d'encapsulament de la manifestació, amb una clara intenció de criminalització de les persones que en formaven part i un desplegament policial intimidatori". Tota la manifestació es va desenvolupar sota la vigilància d'un gran desplegament de Mossos antiavalots. No hi va haver incidències fins el carrer del Born, on es van produir les càrregues policials i els moments de més tensió.\nDes de la comissió denuncien que "els Mossos d'Esquadra van buscar la confrontació". Afegeixen que "el cos policial no volia acabar la manifestació sense alguna persona detinguda", i que això "és el que va tenir: dos detinguts i més de deu ferits". En concret, sis dels manifestants han presentat una denúncia contra els Mossos al·legant que van patir cops de porra i altres ferides durant l'actuació policial.\nSergi Pla, cap de la regió policial central, i el conseller d'interior Jordi Jané, han estat assenyalats com a "responsables" dels fets durant la roda de premsa dels col·lectius convocants, entre els quals hi ha Arran Manresa, la PAHC Bages o la CUP. L'organització ha fet una crida a participar a la concentració a "totes aquelles persones que estan indignades per l'actuació policial i que creuen que és una vergonya la criminalització que hi ha hagut de les persones que lluiten".\nArxivat a: DETENCIONS 1 DE MAIG SUCCESSOS


Tot va massa ràpid, cada dia més i en conseqüència es reflexiona menys. Sense adonar-nos-en hem vist com Internet ha deixat de ser el futur per ser el present i com que anem tan ràpid no hem tingut temps de pair-ho. Avui puc tenir tanta informació a l'abast que és impossible que sigui capaç de gestionar-la mínimament bé si vull ser una persona normal que té una família, una feina i alguna que altra afició. Som incapaços de sortir de casa sense el telèfon mòbil intel·ligent i quan quedem amb algú -físicament s'entén- ens dediquem a mirar la pantalleta cada deu segons no fos cas que ens perdéssim l'última collonada del Whatsapp. Tenim aplicacions que amb filtres artificials ens fan creure que som bons fotògrafs, que ens diuen on va l'avió que veiem al cel i que ens monitoritzen el sistema càrdio-respiratori. I tot ens agrada; o almenys així ho anem dient perquè és veritat, o per compromís.\nI és clar, l'escola no pot donar l'esquena a la societat i per això hi ha una espècie de competició on sembla que guanya qui abans la diu més grossa. Però resulta que qui la diu normalment no trepitja l'aula. Ara amb les xarxes socials l'anomenada innovació educativa s'escampa exponencialment a ritme d'RTs i likes del Facebook. Es veu que a Finlàndia fan nosequè i que ho hem d'importar perquè en saben molt, #diuendiuendiuen que tal conferenciant ha dit que l'escola mata la creativitat perquè hi havia una nena que a l'escola la tractaven d'hiperactiva i quan es va fer gran es va convertir en una ballarina top mundial, perfecte.\nI ara arriba el mòbil a l'aula. La Consellera Rigau envoltada d'intrèpids periodistes ansiosos de titulars diu que s'ha d'estudiar l'entrada del mòbil a les aules amb aplicacions educatives i tal i tal. No s'ho creu pas però algú li ha fet dir això perquè l'entrada dels mòbils a l'aula s'entén com a una innovació i per tant té bona premsa.\nA veure honorable C\nonsellera, com ho fem això?\nComprem mòbils per a cada alumne? Els deixem portar els seus?\nQuè passa si un té poma i l'altre té androide verd? Seran compatibles les aplicacions?\nQuè en diuen els oftalmòlegs d'estar mirant pantalles de 4 polzades 24 hores al dia?\nLa Vice del Congreso juga a Candy Crush però els nostres nens no jugaran a res, oi?\nQuè passa si graven als mestres i ho pengen a Internet per ridiculitzar-los?\nCom afectarà les competències matemàtiques -per exemple- el fet de tenir una calculadora i apps que resolen qualsevol operació a la taula?\nCom es resol el tema de les bateries?\nEstan totes les escoles preparades a nivell d'equipaments tècnics? Ah, i els mestres? Ho sap Consellera que hi ha mestres que són incapaços d'enviar un e-mail amb un fitxer adjunt o de desar un document de text en un llapis de memòria?\nLlegint aquest apunt hi haurà qui pensarà que sóc un radiKal anti-tecnologia però precisament des de fa molts anys sóc coordinador TIC i sempre he pensat que cal començar la casa pels fonaments i ensenyar competència digital és un bon inici. Introduir el mòbil a l'aula em sembla una bajanada tenint en compte que és un element massa distorsionador, que crea addicció i que per la mida pot ser perjudicial per la salut. Una tauleta de 10 polzades o un ordinador de 15 ja és una altra cosa.


100 Peruvian Nou Sol per MXN\n100 PEN per MXN - Peruvian Nou Sol to Mexican Pes convertidor de divises\nEl nostre Peruvian Nou Sol a Mexican Pes convertidor està actualitzat amb els tipus de canvi de 04.07.2020. Introduïu qualsevol quantitat que vulgueu convertir a la casella a l'esquerra de Peruvian Nou Sol. Utilitzeu les "Monedes d'intercanvi" -Button per fer Mexican Pes la moneda predeterminada. Feu clic a Mexican Pes o Peruvian Nou Sol per convertir entre aquesta moneda i totes les altres monedes.\nTipus de canvi actualitzat: 04.07.2020 22:44\nPeruvian Nou Sol curs per Mexican Pes = 6,36\nHeu seleccionat la moneda font PEN i la moneda objectiu Mexican Pes amb un import de 100 PEN. Podeu triar els tipus de canvi de les dues llistes per a més de 160 monedes internacionals. Els tipus de canvi s’actualitzen a intervals regulars i es presenten en forma tabular per a quantitats habituals. També podeu veure els tipus de canvi històrics d’altres visitants.\nLa Peruvian Nou Sol és la moneda en Perú. La Mexican Pes és la moneda en Mèxic. El símbol per PEN és S/. El símbol per MXN és $. El tipus de canvi del Peruvian Nou Sol es va actualitzar per última vegada el Juli 05, 2020. El tipus de canvi de la Mexican Pes es va actualitzar per última vegada a Juli 05, 2020. El factor de conversió PEN té 5 dígits significatius. El factor de conversió MXN té 5 dígits significatius.\ntipus de canvi Peruvian Nou Sol per Mexican Pes = 6,36.\nPEN per BRLPEN per GBPPEN per HKDPEN per JPYPEN per NOKPEN per NZDPEN per RUBPEN per UAHPEN per USDPEN per VND


El Palau Bofarull de la Diputació a Reus exposa les millors fotografies esportives de FOTOSPORT 2018 | Diputació de Tarragona\nEl Palau Bofarull de la Diputació a Reus exposa les millors fotografies esportives de FOTOSPORT 2018\nAquest certamen internacional ha comptat enguany amb una participació superior, amb 1599 imatges rebudes de 129 artistes procedents de 32 països diferents\nPalau Bofarull | Reus\nEl Palau Bofarull de la Diputació a Reus torna a acollir fins al proper 3 de novembre l'exposició FOTOSPORT 2018, XXV Biennal Internacional de Fotografia de l'Esport. La mostra és el recull de les 50 millors imatges participants en aquest certamen internacional de fotografia esportiva, i que han estat guanyadores o finalistes. FOTOSPORT 2018 ha comptat enguany amb una participació superior a la de darreres edicions, amb una inscripció de 1599 imatges de 129 fotògrafs procedents de 32 països d’arreu del món.\nLa inauguració de l'exposició FOTOSPORT 2018 ha tingut lloc aquest dijous al vespre al Palau Bofarull. L'acte ha comptat amb la presència del diputat delegat de Cultura de la Diputació de Tarragona, Joan Olivella; el regidor de l'Ajuntament de Reus Joaquim Enrech; el president del Club Reus Natació Ploms, Isidre Guinjoan, el president de la federació catalana de fotografia, José A. Andrés, i el comissari de la mostra, Josep M. Casanoves. Durant l'acte, també s'ha presentat el llibre sobre el certamen que recull un centenar d'obres i informació complementària sobre la participació i els guanyadors d'aquesta edició.\nFOTOSPORT és un saló fotogràfic internacional biennal organitzat pel Club Natació Reus Ploms i que se celebra des del 1970. L'objectiu d'aquest certamen és reflectir l’essència de l’esport a través de l’art de la fotografia. Com a novetat en aquesta edició s'ha incorporat de forma excepcional un premi per a les millors imatges dels Jocs Mediterranis Tarragona 2018.\nEl Palau Bofarull de la Diputació a Reus acull nombroses exposicions durant tot l'any. Amb la cessió d'aquest espai, la Diputació de Tarragona promou el foment i la difusió de l'art i de la cultura, i especialment el talent dels artistes del Camp de Tarragona i les Terres de l'Ebre. El Palau Bofarull rep prop de 17.310 visitants anuals amb motiu d'aquestes mostres.


La crisi ofega la cultura - Bonart\nJoan Gil Barcelona - 24/05/13\nUna de les notícies més preocupants del 2012 ha estat el descens de públic als museus i institucions catalans, entre els quals hi ha el Museu Picasso, que ha tingut una reducció del seu nombre de visitants de més d’un 25%, i el MNAC, de gairebé un 15%, i també en menor percentatge la Fundació Miró. Un cas semblant és el del Centre Reina Sofia de Madrid i altres espais de l’Estat, que no s’escapen de la crisi. I és que a hores d’ara, amb la retallada de les subvencions, difícilment veurem un esperançador ressorgir de l’àmbit cultural. Aquesta és la situació de Caixafòrum, que, tot i aconseguir incrementar la xifra de visitants i batre un nou rècord en l’exposició de Goya i Delacroix –que s’han situat com la segona i la tercera més visitades del centre en els seus deu anys d’existència–, ha optat, paradoxalment, per cobrar entrada a partir de l’1 de maig d’enguany. Un preu de 4 euros, que, segons els seus responsables, es destinaran íntegrament a iniciatives de l’obra social. Això sí, qui sigui client de la Caixa continuarà gaudint de la gratuïtat d’aquest centre. Esperem que aquesta situació no creï un precedent i que no ens haguem de vincular a Telefónica, Caja Madrid o altres institucions i empreses que fins ara feien una tasca cultural gratuïta.\nD’altra banda, caldrà esperar el resultat definitiu de vendes d’Arco i Art Madrid. L’escassa compra per estaments oficials en menor quantitat que en anys passats, com és el cas del Reina Sofia, que ha reduït més d’un 65% les seves adquisicions, també ha afectat els resultats, en què la divergència d’opinions entre professionals varia notablement. Mentre que uns demostren satisfacció malgrat la difícil situació econòmica per haver realitzat operacions per sobre del que s’esperaven, d’altres manifesten el seu descontentament. Veurem quantes galeries catalanes repeteixen en la pròxima edició, en un marc de crisi galopant. No oblidem que una fira no està exempta dels avatars econòmics internacionals. Pel que fa a Catalunya, la Generalitat desestima donar suport a una gran fira d’Art a Barcelona, ja que les arques estan buides i perquè els nostres galeristes mai han unit esforços conjunts per crear un gran esdeveniment artístic.\nEn resum: un notable descens de visitants a les exposicions, unes xifres poc significatives en les vendes de les fires, la queixa de les galeries per la seva situació davant l’IVA cultural i una inexistent llei de mecenatge en què el president Rajoy ha deixat caure que els donants d’art no han d’esperar res a canvi: “La generositat no només depèn dels incentius econòmics”; una manifestació que ofega el món cultural i ens dóna el perfil dels polítics que té Espanya. Una altra dada a destacar és la d’un mercat nacional que s’ha vist reduït un 33% des de 2007. I no és que estiguem en una categoria inferior, sinó que juguem en una altra lliga. Una lliga en la qual hem de obrir-nos al món i crear mecanismes per internacionalitzar els nostres artistes si volem estar en la categoria reina. La qüestió rau en el fet que les nostres galeries siguin competitives internacionalment. Caldrà esperar a la pròxima fira de Basilea del mes de juny per conèixer el termòmetre del mercat de l’art. Mentrestant, continuarem fent manifestos en defensa de la cultura i les arts, com el presentat el passat mes de febrer pel nostre sector artístic: “Sense cultura no hi ha futur. Un país que negligeix i destrueix la cultura, l’educació i la recerca científica està destinat a la decadència en tots els àmbits i a la pobresa material i espiritual. És un país sense futur.”\nA la imatge, integrants del Manifest en defensa de la cultura catalana davant d'Arts Santa Mònica.\nLa Caixa Museu Picasso ARCO CaixaForum Reina Sofia Art Madrid\n“JO EM REBEL·LO, NOSALTRES EXISTIM” A EL TINGLADO 2\nPARLANT DE VIATGES AMB CARLOS USEROS\nLA SALA PARÉS PRESENTA L'OBRA DE CARLES NADAL A L'ESPAI MEMÒRIA\n"CONSTRUCCIÓ D'UN PROJECTE FOTOGRÀFIC COL·LECTIU" A LA SALA FORTUNY


Notícies :: Notícies de custòdia :: Paisatges Vius signa nous acords de custòdia del territori\nPaisatges Vius signa nous acords de custòdia del territori\nDimecres 4\tFebrer 2015 - 17:23\nEn les darreres setmanes han signat 3 nous acords de custòdia del territori, al Ripollès, al Baix Ebre i a l'Alt Empordà.\nAcord de custòdia amb la finca Plaus de Queralbs (Ripollès)\nEl passat 30 de gener van signar un acord de custodia amb la propietària dels Plaus a Queralbs (Ripollès) per recuperar pastures i prats de dall.\nL’acord, amb una vigència prevista de 10 anys, té forma de contracte de custòdia amb document tècnic de gestió, de manera que en els propers mesos es redactarà un Pla de Gestió que definirà una sèrie d’actuacions per desenvolupar a la finca durant el període de durada de l’acord.\nL’objectiu general de l’acord és fer compatible l’ús del territori amb la conservació dels seus valors naturals més destacats, principalment els prats i pastures naturals. Paisatges Vius es compromet a redactar el pla de gestió que permeti assolir els següents objectius específics, definits en l’acord:\n- Iniciar una gestió sostenible dels prats de pastura i els prats de dall, buscant alternatives de millora de la productivitat i promoció de la biodiversitat.\n- Recuperar prats de dall a partir d’una gestió forestal sostenible en aquelles parts els prats s’han emboscat.\n- Posar en marxa parcel·les experimentals per aplicar diferents tècniques de restauració de pastures amb diferents composicions florístiques.\n- Buscar alternatives mixtes entre la pastura de les vaques i l’oportunitat de tornar a introduir un ramat de xais.\nAcord de custòdia amb la finca Mas Castellar de Pontós (Alt Empordà)\nLa setmana passada l’Associació Paisatges Vius va signar un acord de custòdia a tres bandes amb l'entitat ecologista IAEDEN i Marc Bosch, gestor de la finca Mas Castellar de Pontós (Alt Empordà), de 60 hectàrees i dedicada a la producció de farratges ecològics.\nL’acord va ser promogut per la IAEDEN i s’enmarca dins el seu projecte de custòdia agrària, mantre que Paisatges Vius actua com a entitat asessora. En aquest sentit, els compromisos que assumeixen les parts són:\n- Paisatges Vius. En l’acord Paisatges Vius es compromet a assessorar en temes de conservaió de la natura i a promoure actuacions de millora de la biodiversitat.\n- IAEDEN. L’entitat incorpora la finca a la seva xarxa de productors per promoure l’aplicació de bones pràctiques agràries i es compromet a donar suport i difusió de l’acord, promoure els seus productes i a organitzar activitats de voluntariat.\n- Marc Bosch. Al llarg dels dos anys prorrogables que durarà l’acord el gestor es compromet a treballar per aplicar certes pràctiques agràries sostenibles, entre els que destaquen la rotació de cultius, potenciar refugis per la fauna, la reducció en l’ús de pesticides i herbicides o la incorporació de varietats tradicionals de farratges.\nAcord de custòdia a la llacuna del Port de l'Estany de l'Ametlla de Mar (Baix Ebre)\nEl passat 9 de gener va tenir lloc l’acte de signatura de l’acord per a la restauració de la llacuna del Port de l’Estany entre Paisatges Vius i l’ajuntament de l’Ametlla de Mar, administració responsable de la gestió d’aquest espai públic.\n- Recuperar morfològica i ecològicament la llacuna\n- Reintroduir el fartet o el samaruc a la llacuna restaurada\n- Compatibilitzar aquesta restauració amb d’altres projectes i iniciatives que puguin desenvolupar-se a l’entorn del Port de l’Estany\n- Paisatges Vius es compromet a dur a terme la restauració de la llacuna i a col·locar una tanca de protecció i un cartell informatiu, així com a buscar el finançament necessari per fer-ho.\n- L’ajuntament es compromet a donar suport en la tramitació dels permisos necessaris per a la restauració de la llacuna i a fer un seguiment regular de l’espai per informar a Paisatges Vius dels desperfectes o altres incidències que puguin ocórrer.\nText i imatges > Paisatges Vius\nMés, sobre...: custodia del territori , paisatges vius , acord de custòdia , custodia agraria


Detinguts els presumptes autors del jove mort a trets a Baró de Viver | betevé\nDos dels arrestats són els presumptes autors de l'homicidi i els altres tres detinguts estan acusats d'encobriment\nRedacció | Dimarts, 22 de Gener del 2019, a les 13.49\nLa Policia Nacional, en col·laboració amb els Mossos d’Esquadra, ha detingut dues persones, un home i una dona, per la mort d’un jove a Baró de Viver al desembre. També han detingut tres persones més per encobriment.\nSegons la investigació, els autors de l’homicidi van fugir de Barcelona i es van refugiar a Almeria. Per això, els Mossos van establir dispositiu conjunt amb la Policia Nacional per localitzar-los. A l’home i la dona arrestats se’ls acusa d’un presumpte delicte d’homici dolós, i les altres tres persones estan acusades d’encobriment. Tot i les cinc detencions, que s’han fet aquest dimarts al matí a Roquetes de Mar (Almeria), la investigació continua oberta i sota secret d’actuacions.\nEls fets es remunten a la nit del 22 de desembre. Cap a les 22 h, els veïns van alertar el 112 que havien sentit trets al passeig de Santa Coloma. Fins allà s’hi van desplaçar unitats policials, que van trobar el cos sense vida d’un home amb ferides per arma de foc.\nL’endemà, diversos veïns van cremar el pis on vivien els presumptes autors de l’homicidi. L’Ajuntament havia detectat problemes de convivència a Baró de Viver i tenia diverses queixes dels veïns. De fet, residents de la zona asseguren haver rebut provocacions per part del presumpte assassí i el jove mort l’havia denunciat 24 hores abans per amenaces.\n— homicidi — Mossos d'Esquadra — Policia Nacional


MACHU PICCHU – Salt al Món\nEl dia 23 de desembre, a les portes de Nadal, vam decidir visitar Machu Picchu. I quina punteria vam tenir a l’hora de triar el dia perquè vam coincidir amb un grup de persones genials. De fet, vam acabar fent-nos amics de veritat i vam seguir durant uns dies viatjant junts. Érem la Jordina i la Xènia (dues bessones d’Arenys d’Amunt), en Luis i la Taise (dos amics de Brasil), en Gerard i l’Anna (de Barcelona) i nosaltres dos. Plegats ens ho vam passar increïble i sempre podrem dir que ens vam conèixer en un lloc amb molta màgia.\nAixí doncs, junts vam visitar Machu Picchu. Es tracta d’una de les set meravelles del món, és l’atracció turística més visitada del Perú i són les ruïnes arqueològiques més importants de l’imperi Inca al país. Les seves característiques paisatgístiques i arquitectòniques fan que sigui un d’aquells llocs on et quedes sense paraules.\nEstà situat a 2.2oo metres sobre el nivell del mar, entre muntanyes molt altes. De fet, el nostre guia ens va explicar que d’aquí ve el nom. En quechua “Machu” significa gran i Picchu significa muntanya. Per això també, la muntanya del costat s’anomena Huayna Picchu (“Huayna” és jove), ja que és una mica més baixeta.\nArquitectònicament, Machu Picchu segueix l’organització de tots els poblats Inques. S’estructura en dues zones ben diferenciades: l’agrícola i la urbana.\nA la primera, s’hi troben les terrasses agrícoles on s’hi conreaven tot tipus de productes. Just al costat, hi ha els graners, que és on guardaven les collites.\nA la zona urbana hi ha moltes edificacions. En una zona hi ha les cases de la gent, en una altra els tallers dels artesans, la plaça principal al mig del poble (on s’hi feien celebracions) i al costat, dues edificacions que utilitzaven per descansar i trobar-se.\nEn una altra part, hi ha la Plaça Sagrada i el Temple del Sol. Aquest últim té forma circular, ja que és així com els Inques construïen les edificacions religioses. I té dues finestres, una que apunta cap a la posició del sol en el solstici d’estiu i l’altra cap al solstici d’hivern. I en un extrem del poblat, s’hi troba el Temple del Còndor. En aquest lloc hi enterraven la gent, ja que creien que així el còndor se’ls emportava cap al cel.\nÉs curiós observar petits detalls com per exemple, que les edificacions importants o les cases de gent rellevant, són les úniques que tenen la pedra treballada a tota la façana. Un altre aspecte que els inques utilitzaven per a destacar edificis importants és el doble marc a les portes.\nTambé, és fascinant de veure el sistema de repartiment d’aigua que els Inques tenien muntat per tot el poblat. L’aigua està canalitzada des de la part superior fins a l’inferior, travessant murs i escales, i proveint de fonts d’aigua per tot el poblat sense cap tipus de bomba. Encara era més espectacular de veure, el calendari de conreu que els inques es van construir en un dels punts més alts del poblat.\nEl detall que tampoc els faltava, era fer honor a la naturalesa. Esculpien pedres donant-los la forma que tenia la muntanya del darrera.\nI entre la zona urbana i l’agrícola, just al darrera de les terrasses on conreaven, hi tenien la cantera. És el lloc d’on treien les pedres de forma natural i les començaven a treballar. És apassionant veure en directe les roques que van quedar a mitges (es pot veure a les següents fotos). Permeten veure l’evolució del treball que els hi feien.\nVIES FINS A MACHU PICCHU\nPer arribar a Machu Picchu primer de tot s’ha d’anar fins a Cusco. Aquesta és la ciutat més important propera a la muntanya. Des d’allà, cal arribar a la petita població d’Aguas Calientes, situada enmig d’una vall de muntanyes molt altes i al peu de Machu Picchu. S’hi pot accedir amb tren o a peu. El tren surt de l’estació d’Ollantaytambo (població a 2h en bus des de Cusco) o des de Poray (a només mitja hora de Cusco). La segona opció per arribar-hi és agafar un minibus (contractant un tour) que et porta fins a Hidroeléctrica i llavors s’ha de caminar dues horetes fins a Aguas Calientes. La primera opció és més ràpida, i la segona més econòmica. Nosaltres vam decantar-nos per la primera. També cal dir que hi ha trekkings de més dies (per exemple, Salkantay 5 dies o el Camí Inca 3 dies) que fan el camí entre muntanyes, passant per Hidroeléctrica i acabant a Machu Picchu.\nUn cop s’arriba a Aguas Calientes (està ple d’allotjaments, bars i restaurants), es pot agafar un bus (12 dòlars el trajecte) per pujar fins les ruïnes de Machu Picchu. Aquest mateix recorregut es pot fer a peu també i es tarda entre una hora i mitja i dues hores.\nRecomanem molt comprar menjar al mercat d’Aguas Calientes (a dalt tot és molt més car). Si voleu contractar un guia, millor fer-ho a dalt, just davant la porta d’entrada a les ruïnes (molt més econòmic, es pot aconseguir per uns 20 soles per persona).\nENTRADES A MACHU PICCHU\nPer accedir a Machu Picchu cal pagar una entrada però aquesta té varies modalitats d’accés:\nMachu Picchu (amb un cost de 152 soles)\nMachu Picchu + Huayna Picchu (la muntanya del costat)\nMachu Picchu + Muntanya\nLes dues últimes opcions i els trekkings cal reservar-los amb antelació ja que sinó solen estar exhaurides. Nosaltres vam optar per només les ruïnes de Machu Picchu. Aquestes entrades es poden comprar per la web oficial o a l’oficina del Ministeri de Cultura de la ciutat de Cusco, situada molt a prop de la Plaza de Armas.\n* Algunes fotos d’aquest article estan cedides per la Jordina Riera, gràcies.


ANC i Òmnium convoquen arreu del territori en solidaritat amb Junqueras i Torra\nBarcelona. Dijous, 19 de desembre de 2019. 15:23\nActualitzat Dijous, 19 de desembre de 2019. 16:02\nL'ANC i Òmnium han convocat arreu del territori a partir de les set de la tarda per solidaritzar-se amb Oriol Junqueras i amb el president de la Generalitat, Quim Torra. Alhora, les entitats han rebutjat la sentència del TSJC que inhabilita el president Torra a un any i mig per mantenir la pancarta en favor de la llibertat dels presos i exiliats a la façana del Palau de la Generalitat i s'han solidaritzat amb Junqueras després que el TJUE hagi reconegut la seva immunitat com a eurodiputat.\nL'ANC, per la seva part, ha denunciat en un comunicat que la decisió del TSJC és un "exemple de la utilització de la judicatura per reprimir políticament les institucions catalanes" i ha afegit que la Junta Electoral Central (JEC) s'ha excedit en les seves funcions.\nDesprés de la sentència sobre la immunitat d'Oriol Junqueras, l'ANC ha recordat que només els catalans decideixen qui ha de ser el president de la Generalitat i els representants a Europa. A Barcelona la convocatòria és a la seu de la Comissió Europea i hi ha diverses convocatòries arreu del territori. "L’estat espanyol condemna, i vol guanyar amb la judicatura allò que no ha aconseguit a les urnes. Mentrestant, Europa decideix avalar els drets dels eurodiputats Junqueras, Puigdemont i Comín", ha manifestat.\nPel que fa al comunicat sobre Torra, l'ANC defensa, en canvi, que la Generalitat ha complert "amb la seva atribució i el deure de denunciar les vulneracions de drets humans, els drets civils i polítics i, en particular, la llibertat d'expressió". L'entitat considera que s’han utilitzat arguments "premeditadament fal·laços" en considerar que els llaços grocs i les pancartes són símbols de partits polítics, quan en realitat, segons defensen, són manifestacions de la llibertat d’expressió de la ciutadania en defensa dels drets fonamentals de les persones.\nJudici a Torra Torra recorrerà al Suprem però carrega contra la justícia espanyola Marta Lasalas\nPARLAMENT Cs treu pit de la inhabilitació de Torra però menysté la immunitat de Junqueras Carlota Camps


franctiradors – 9mm Parabellum\nCuriositats 1 Response »\nPer mitjà de ForoMil, m’assabento que el The Boston University Photonics Center, juntament amb algunes altres empreses d’investigació, ha fabricat una espècie de robot E.T. que ja ha demostrat en zones de combat reals com Irak i Afghanistan la seva eficàcia detectant franctiradors i designant la seva posició amb un làser invisible a l’ull humà, però que es pot captar amb visors infraroigs.\nÉs una eina força interessant per a qualsevol exèrcit que vulgui mantenir els seus soldats amb les màximes condicions de seguretat: Representa una seguretat de vida per als soldats perquè és un robot i no una persona la que s’encarrega de moure’s pel terreny inexplorat buscant i detectant tiradors amagats a distàncies considerables. També està equipat amb càmeres termals, zoom de 300x, posicionador GPS, i tota mena d’altres sensors i càmeres que pel mòdic preu de 150.000$ declinaran la balança cap a un o altre bàndol, perquè ja se sap que un franctirador ben entrenat pot desestabilitzar una força militar molt superior en nombre.\nSembla que també pot detectar i seguir el moviment de vehicles enemics amb els seus sensors, però el que no acabo de veure clar és que només pugui detectar un tirador un cop ha realitzat el tret…\nDe moment se n’han venut més de 1500 arreu del món.\nPosted by jaume at 22:59\tTagged with: americanades, franctiradors


Quadern de Terramar: de setembre 2009\nRETORN A JOAN VINYOLI\nAmb Joan Vinyoli, aquesta tarda...\nCARTA AL DOCTOR ROBERT\nLES LLETRES, LA TERRA. RECORD D'ISIDOR CÒNSUL\nUn grup d’admiradors i lectors del poeta Joan Vinyoli s'ha reunit a Begur per commemorar el vint-i-cinquè aniversari de la seva mort. Begur és un dels indrets més presents en la seva obra. Quan el 2004 es va celebrar el I Simposi Internacional Joan Vinyoli a Santa Coloma de Farners ja es va comentar que la propera trobada vinyoliana podia ser allí. Cristina Badosa va presentar un paper mostrant com Begur havia estat “l’escenari de l’aventura interior” i enguay ha inaugurat l’itinerari poètic de Vinyoli per en aquella població.\nJoan Vinyoli va tardar a obtenir en vida el reconeixement que mereixia com a poeta i traductor, tot i que era considerat i apreciat per un nucli de fervents admiradors. No va ser fins els darrers anys, fins que Edicions 62 li va començar a publicar els poemaris en aquells llibrets blancs, senzills, autèntics breviaris de la poesia catalana contemporània que han assolit la categoria d’objectes de culte. Des de llavors, els anys setanta, no he deixat de llegir-lo.\nVinyoli és avui un dels poetes més llegits i apreciats per les diverses generacions literàries, i ho proven dos fets. L’un és que l’Obra poètica completa que es va publicar el 2001 es troba completament exhaurida. L’altra és la participació al Simposi del 2004 de poetes de diverses generacions i tendències com Joan-Elies Adell, Feliu Formosa, Susanna Rafart, Vicent Alonso, Joan Margarit, Francesc Parcerisas, Lluís Freixes, Ricard Creus, Enric Casassas, Lluís Solà, Manuel Forcano o Antoni Defez, entre altres. O d’experts de diverses procedències, com Xavier Macià – editor de l’obra completa- , Lourdes Sánchez-Rodrigo – autora d’una excel.lent monografia sobre Vinyoli en llengua castellana, premiada per la UNED- o Sam Abrams.\nPep Solà, un dels impulsors del Simposi del 2004 i autor d’una biografia de Vinyoli que esperem que aviat surti en negre sobre blanc, m’envia una fotografia dels assistents a la jornada de Begur, situats al Mirador de poeta Joan Vinyoli. En Pep m’adverteix, és el paisatge del poema “Sunt lacrimae rerum”,\n“…És tard, és hora de tornar a Begur\nl’autocar que ens deixarà a la plaça.\ndel rei Begur que senyoreja al castell,\nTot giravolta com en un parc d’atraccions\nperò tu i jo vivim al botó de la roda\non és imperceptible el moviment…”\nFa uns mesos en Pep em va enviar una altra fotografia. És a Sitges, a les escales de la Punta. Al fons, la Ribera, les cases i només els primers espigons, potser a mig fer. És a l’hivern, o a la tardor; els homes van abrigats i un d’ells porta un barret i les senyores jaquetes d’abric llargues. Joan Vinyoli, el segon a l'esquerra, seu entre dos d’ells sense barret, amb les ulleres, galtaple encara i fent mitja ganyota perquè el sol del migdia reflecteix a les ulleres rodones de pasta fosca. És un home ben diferent del que vaig conèixer a casa d’en Juan del Solar, amic i company de feina a l’editorial Salvat on tots dos traduïen de l’alemany i llegien Rilke. Vinyoli apreciava molt Juan, un peruà que parlava un català delicadíssim en veu baixeta, afectuós i atent, i li havia dedicat diversos poemes. El vaig veure per darrera vegada caminant a poc a poc pel carrer de la Palma del braç d’en Juan que l’acompanyava a l’estació, entristit, gairebé enfurismat per la mort de Clementina Arderiu. Juan del Solar va marxar uns anys més tard al seu país, malalt inguarible, però Joan Vinyoli ja no ho va saber.\nSovint m'he preguntat quan va ser que Vinyoli va escriure uns versos en que fan referència a la malvasia i a Sitges. Formen part d'un poema moral i existencial que colpeix per la seva intenitat,\n"... No crec en mi però no em deixis.\nUnd wenn mein Kuss nicht süsser ist,\ni prop les barques, ajaguts, veurem l'església blanca;\nno tot és mort. Fes-me el favor de creure,\nno pas en mi, de creure\nque le coses per mi són per ser dites,\nque jo encara assajo\nde dir-les amb paraules difícils de trobar,\nque quan les trobo ja no hi ha les coses\ni em quedo sol..."\nEntre una imatge i altra, la distància de mitja vida i d’uns poemes on la vida es mostra completa, rotunda i amarga fins a la nostàlgia. Vinyoli ho podia haver escrit tant a Sitges com a Begur,\n“La remor del mar\nés bona sempre: les barques acompanyen”…\nEtiquetes de comentaris: Begur, Cristina Badosa, Joan Vinyoli, Juan del Solar, Pep Solà, poesia, Rilke\nHoste meu, dorms a la galeria;\ncanten ocells però no et desperten:\ntu sempre vetlles i veus\nla pluja verda, l'alba roja,\nla fruita d'or, el falcó reial.\nTu ets el pastor que vaga\nsolitari, de nit.\nM'he desullat de tant mirar-te,\nm'has emboirat de solitud.\nOmbres, feresa, vent,\nsón la teva parla.\nVolen orelles en sentir-la,\nla penya es torna riu.\nDe genolls he caigut,\nflectat segueixo invisibles passos:\nno he d'assolir-te mai.\nRessono tot com el buc ple d'abelles.\nAmb motiu del 25è aniversari de la mort de Joan Vinyoli aquesta tarda, a Begur, se celebra un acte d'homenatge amb ruta literària, taula rodona i recital de poemes.\nM'hi afegeixo amb el darrer poema del LLibre d'amic, que tantes vegades rellegeixo.\nBenvolgut doctor Robert,\nM’hi he pensat força abans d’escriure-li aquesta carta tal dia com avui, a les envistes de l’Onze de Setembre. Des de fa uns anys, a Sitges hem consolidat el costum de dedicar-li l’ofrena floral de la Diada pel que vosté significa com a símbol de la Vila i del país: un sitgetà amb arrels a Campdàsens nascut a Mèxic pels avatars de la vida familiar, un gran patriota catalanista cívic i pacífic, enèrgic i convençut.\nNomés pel moviment del “tancament de caixes”\n( “D’empleats i dropos\nno en mantindrem més\nque han tancat les caixes\ntots els botiguers”)\ni per la manera amb què va defensar el que significava n’hi havia per fer-li un monument, perquè va preferir la dimissió amb dignitat en lloc de propiciar l’embarg injust contra qui més contribuïa a les arques estatals. No cal dir que les comparacions amb els temes d’actualitat són més que odioses.\nSempre m’ha agradat el seu perfil de gran professional de la medicina amb unes arrelades conviccions cíviques que el van conduir a la política. Regeneracionista convençut, es va decantar obertament pel catalanisme en un temps en què el panorama polític l’ocupaven els dos partits espanyols, el conservador i el liberal, i s’anaven repartint còmodament l’alternança de govern. La irrupció del catalanisme els va incòmoda, com encara els ho és avui, tot i que amb el temps han anat canviant de noms. El rebuig que el catalanisme els causava prou que ho va experimentar vostè a les sessions del Congrés dels Diputats. En aquells moments el catalanisme era novetat a les Corts – “estamos aquí y vendran más”, va profetitzar Domènech i Muntaner… - i enguany, més d’un segle després, ja no és novetat però els problemes d’encaix de Catalunya amb l’Estat són encara més difícils i complexos. Quan La Veu de Catalunya de l’abril de 1902 el va acomiadar ho va fer amb la definició que feia justícia a la seva trajectòria, la del “gran sembrador de la idea catalanista”.\nÉs per això que celebrem l’Onze de Setembre dedicant-li l’ofrena floral. A més, a Sitges, gràcies a l’alcalde Cartró, el monument erigit per subscripció popular va “Aguantar ferm” els intents de destrucció i de fer-lo desaparèixer de la memòria col.lectiva. Ens hauria quedat, això sí, el Saló de Sessions –una joia modernista, vitralls inclosos – que ens va regalar juntament amb els discursos del dia de la seva inauguració l’endemà de la Festa Major del 1900. Són un compendi de política municipal catalanista en el que, amb una sensibilitat personal i artística exquisides i defugint tot romanticisme, va reivindicar per als municipis autonomia, recursos propis i capacitat d’acció dins del context de la nació pròpia: “Municipis poderosos per sa riquesa, per sa cultura i per son treball donen origen a una nació també poderosa; però tots aquests organismes, fins els més senzills i humils, porten encarnada, a més, una cosa que els fa més grans: la idea de la pàtria o, més ben dit, la mateixa pàtria”…\nDes d’aquest setial privilegiat, doctor Robert, ha contemplat l’evolució del segle i la vida col.lectiva dels sitgetans, que han estat de tots colors. I ha vist com tot ha canviat molt i nosaltres també hem canviat molt. Ha canviat la fesomia de la Vila, del terme i la del país, amb els guanys col.lectius i problemes que continuen essent endèmics. Aquest és un Onze de Setembre difícil perquè més enllà del terrabastall d’una crisi que varia no pocs paràmetres del medi econòmic i financer, tenim el futur del país entrebancat per un Estat que no compleix els pactes ni respecta l’autonomia i ens escatima tot el que pot i més; per uns governants erràtics i ineficaços; per una classe política que ha portat l’Estatut que hem votat als tribunals i en fa munició dialèctica, i perquè la crisi més gran és la dels valors, com els de la política i la seva aplicació pràctica en la vida col.lectiva i quotidiana. És un compàs d’espera, doctor Robert.\nMentrestant, el que ens queda és l’aguantar ferm. Jo encara no sé si el ram que li haig de portar serà de clavells o de flors de la temporada, però el que sí que li asseguro és que ho faré de molt bon grat. I que sigui per molts anys…\nPublicat a "El Marge Llarg" , L'Eco de Sitges, 12 de setembre 2009\nEtiquetes de comentaris: Bartomeu Robert, Catalunya, Sitges, valors\n“Atès que la vida m’ha fet animal literari…” Rellegeixo aquesta confessió d’Isidor Cònsul al seu Tractat de geografia dies després del comiat en el que familiars i amics el vam acompanyar en el seu darrer destí. En sortir ens donaven una rosa, vermella. La tinc damunt la taula, encara, i quan s’esfulli guardaré els pètals dins de les pàgines del Tractat de geografia.\nAquest va ser el seu tercer llibre de creació, publicat en forma de dietari com els dos anteriors, Cinc estacions (1998) i En nom del pare (2004). I en guardaré alguns per al llibre de contes que ha de sortir aviat, Ànima de bolero, que fa esperar el bo i millor d’una voluntat expressiva i narrativa viscuda i sentida a consciència.\nEntre les hores lliurades a l’activisme literari viscut i practicat com a professor, crític i editor successivament i com l’home d’acció intervencionista en la societat civil literària i cultural, fos com a secretari general del Centre Català del PEN Club de Catalunya o com a membre del consell de redacció de Serra d’Or, Isidor Cònsul havia covat una passió narrativa que donava a conèixer amb comptagotes però que no deixava dubtes de la seva vocació. Malalt de càncer i batallant fins els darrers moments havia enllestit els contes, havia emprès una biografia de Jacint Verdaguer i mantenia la il.lusió dels seus projectes literaris que havien anat agafant força a mesura que la malaltia l’havia apartat de l’activitat editorial. Es reconeixia, i li agradava dir-ho, com l’animal literari en què la vida l’havia convertit i vivia la seva condició a pler.\nL’Isidor Cònsul va ser un home profundament vinculat al país i a la seva més elemental representació física, que és la terra. Ell que, en rebre la notícia de la mort de la Maria Mercè Marçal, nascuda com ell a les terres de Ponent, es va arribar fins els conreus de fruita que s’estenen entre Seana i Ivars on, diu, va “respirar una estona el seu aire i vaig donar el condol a la terra." Només un home com l'Isidor, amb un tan profund sentit de pertinença a la terra en el més atàvic sentit, podria obrar d'aquesta manera.\nTractat de geografia és la seva topografia personal convertit en literatura. La Plana d’Urgell, Cervera i la Segarra, Espés, els pics i les muntanyes que va freqüentar practicant l’excursionisme i els viatges cosmopolites per mor de la literatura, de les reunions del PEN Club i de l'Editorial Proa i de les trobades d’editors i traductors propiciades per la Institució de les Lletres Catalanes, l’Institut Ramon Llull o per l’Instituto Cervantes, són els escenaris per on desfila una vida lligada a les lletres. Impressionen l’evocació de la infantesa i la joventut, dels ancestres familiars, de la vida rural a les comarques de Ponent de no fa pas tantes dècades; l’aiguabarreig d’històries no sempre protagonitzada per personatges de primera fila; els records de l’adolescència de postguerra; la presència convocada de Frida Khalo a Mèxic, Jehuda Amikhai a Jerusalem, de Jorge Manrique a Garcimuñoz, de Puixkin a Moscú, de Petrarca a Arezzo i Ovidi a la vil.la dels seus amors a la vora del Tíber...Isidor Cònsul era molt més ric, encara, en geografies i ens les hauria descrites i primfilades si hagués marxat tant d’hora i tan de pressa.\nDels anys del PEN Club, on tots dos formàvem part de la Junta, ell de secretari i jo de vocal, em resten els dinars setmanals a l’antic restaurant de l’Ateneu Barcelonès en companyia de Jordi Sarsanedas, que era el President, i de Joan Rendé, Agustí Pons i Maria Mercè Marçal, entre altres, amb discussions i acords, amb complicitats acomplertes, amb discrepàncies més de forma que de fons. Després hem compartit taula al consell de redacció de Serra d’Or durant més d’una dècada per on ha desfilat la literatura contemporània més recent i els esdeveniments literaris més remarcables fins el passat mes de juny, en què em comentava l’esperança d’esdevenir malalt crònic i, així, qui dia passa any empeny, anar esquivant la gravetat i els paranys de la malura.\n“Al final va perdre, però la tenacitat de la seva lluita va ser una altra mostra de la rebel.lia que l’habitava, de la tossuderia del dret a no rendir-se i de la força del resistent tranquil que s’arma amb la certesa de les pròpies conviccions.” Ho va escriure per a Maria Mercè Marçal, i, sense saber-ho, va traçar el seu millor autoretrat dels darrers dies.\nPublicat a "El Marge Llarg", L'Eco de Sitges, 5 de setembre del 2009\nEtiquetes de comentaris: Isidor Cònsul, literatura, valors


Puigdemont no descarta seguir amb la via unilateral després del 21-D | NacióDigital\nEl president de la Generalitat demana al "tripartit del 155" que respecti el resultat de les eleccions\nper Isaac Meler, 30 de novembre de 2017 a les 08:59 |\nEl president Carles Puigdemont i els candidats de Junts per Catalunya durant una visita a Bruges | @elsmatins\nEl president de la Generalitat i candidat de Junts per Catalunya, Carles Puigdemont, ha evitat descartar seguir amb la via unilateral després de les eleccions del 21-D si hi ha una majoria independentista. Puigdemont ha indicat, en una entrevista a Els Matins de TV3, que davant del "tripartit del 155", en referència a PSC, Cs i PP, que "ha actuat de manera unilateral", no pot "excloure res".\nEn aquest sentit, ha qüestionat si les mesures d'intervenció de l'autogovern català van ser "dialogades amb la societat catalana" i si la "violència policial" va ser "dialogada". Puigdemont ha assegurat que l'Estat "no vol diàleg" i ja ha estat actuant de manera "unilateral". Davant d'aquesta situació, el president cessat pel 155 ha plantejat: "Ens hem de resignar? Hem de ser servents dels que tenen voluntat d'imposar-nos? Què hi pot haver d'unilateral en fer cas a una majoria absoluta del poble de Catalunya?".\nDes de Brussel·les, el president també ha demanat als unionistes que respectin els resultats de les eleccions i la voluntat del poble català, i explicar si retiraran el 155. Puigdemont també ha denunciat que "una part important de les opcions" que els catalans poden triar a les eleccions "no tenen les mateixes condicions" que altres candidats arran de la persecució judicial.\nUn nou Govern que no deslegitima l'anterior\nPuigdemont també ha indicat que el nou Govern s'haurà de formar en base als resultats electorals però que "en cap cas" hauria de passar per "deslegitimar" l'executiu que ell ha presidit ni les anteriors eleccions del 27-S de 2015.\nSobre la seva situació a Bèlgica, el candidat de Junts per Catalunya ha insistit que no l'hauria de perjudicar a nivell judicial. "Nosaltres no hem estat ni un sol minut fora de la justícia", ha indicat Puigdemont, que ha afirmat que "en tot moment" ha estat "en situació d'absoluta legalitat". I ha mostrat "confiança màxima amb el que pugui decidir la justícia belga".\nJxCat avisa ERC que legitimarà el 155 si impulsa un candidat alternatiu a Puigdemont\nPuigdemont assisteix a l'Òpera de Flandes, a Gant\n21 de desembre: eleccions Parlament 2017, Política, Junts per Catalunya, Carles Puigdemont, eleccions Parlament 2017, procés català\nSom-hi, tens un somni\nPer Anònim el 30 de novembre de 2017 a les 23:27\nEt dorms i veus uns mossos als que anomeneu "zipayos". Surts al carrer i veus contenidors cremant. Veus un veí al qual tens assenyalat i li dius "txacurra, fora del meu país! el pròxim seràs tú". Obs el diari de la teva corda i llegeixes amb satisfacció que el màxim representant del partit dels teus amors diu que el culpable de la mort del darrer guàrdia civil és el govern espanyol, que no atèn les reivindicacions polítiques de la nació. Somrius amb satisfacció i penses: "és clar!". Vas a la taverna i veus fotografies del polítics amb una diana a la cara. Beus amb els amics i cantau. I penses que compleixes cada dia com a bon català. Com a bon bon català. Dels bons. Et despertes i dius: "els carrers són nostres". Agafes l'escombra i reculls tots els regalets que deixen els gossos. Els carrers són teus, si. Ets l'escombriaire municipal\nPer Anònim el 30 de novembre de 2017 a les 20:16\nPer butanero el 30 de novembre de 2017 a les 19:30\nCarles, des de Bélica ets tan valent com el Tintín. Però només des de Bèlgica...has deixat tirat al poble català. Ridículament espantós.\nPer Anònim el 30 de novembre de 2017 a les 18:16\nEm pregunto si totes aquestes respostes escrites a corre-cuita són del mateix troll o d'un grupet selecte de trolls unionistes. El que és evident és que si hi ha majoria independentista la via no sé quina serà però la direcció serà la de la independència de Catalunya. I també és evident que si Espanya està disposada a utilitzar la violència per impedir-ho i Europa ho aplaudeix, aquest cop haurem de canviar d'estratègia i segurament actuar d'una manera molt, molt diferent. No dic de quina manera, però està clar que tot apunta a una duresa molt major en tots els aspectes. Així estan les coses, són els espanyols els que han decidit apostar per una resposta de guerra i demonització de l'adversari davant una aposta democràtica i pacífica. Per cert no es tracta de valentia, és d'imbècils exposar-se a la violència de l'estat de forma gratuïta només per semblar un màrtir. Això no té res d'heroi. El que volem són accions eficaces davant, com veiem, la impunitat i descarada violació del dret de l'Estat, minimitzant els costos però tenint clar que cadascú és responsable de la violència que exerceix un mateix, no de la dels altres. I que plegar-se a la violència dels altres només serveix per diferir una repressió molt més perllongada i extensiva.\nPer Anònim el 30 de novembre de 2017 a les 16:42\nLa via unilateral ja la tenies però vas fugir, no has sigut coherent amb el que vas dir mentre hi ha gent a la presó, està bé dir aquestes coses des de Brusel·les però vine aquí i jugat les garrofes si ets tan valent. Cada dia més decebut amb les declaracions d´aquest senyor\nPer Anònim el 30 de novembre de 2017 a les 14:10\nNo hi ha cap més solució que la República Catalana Visca Catalunya lliure\nPer Vicenç Ramoneda el 30 de novembre de 2017 a les 13:56\nLa dictadura espanyola. "El dret internacional reconeix el deure d'ingerència de la comunitat internacional en els casos en què un Estat procedeixi amb repressió i injustícia en contra del seu propi poble o part d'ell" 254 diputats del Congrés, els del PP, PSOE i C’s, donen suport activament a l'estat d'excepció encobert del 155 a Catalunya, és a dir, una norma de plens poders que suspèn de fet la Constitució. Ja no és una dictadura del PP, sinó de gairebé les tres quartes parts de la càmera. Si afegim els 71 diputats de Podem que, sense formar part del bloc del 155, el toleren doncs, podent, no ho han recorregut davant el Tribunal Constitucional, arribem a 325 escons, el 92 per cent de la cambra. Pràcticament tots els representants espanyols. Això és ja una dictadura espanyola a seques, una dictadura de la majoria espanyola sobre la minoria nacional catalana, sobre una minoria estructural. Llegir tot l’escrit a : https://cotarelo.blogspot.com.es/2017/11/la-dictadura-espanola.html\nPuigdemont, des de Belgica\nPer Anònim el 30 de novembre de 2017 a les 12:37\nves dient parides! A la presó es veuen i diuen les coses d'un altre cantó!!\nPer José Luis el 30 de novembre de 2017 a les 12:01\nSoy oscense. La experiencia de Catalunya debe significar mucho más que cumplimiento de deseos pragmáticos. Aspiro a que el alma catalana adquiera la responsabilidad de catalizador, detonador para el cambio que muchos esperamos en esta España y Europa deshumanizadas. Perseverancia es lo que os ofrezco.\nUnilateral no! si us plau\nPer Anònim el 30 de novembre de 2017 a les 11:09\nM'agradaria saber si els estudiants estan disposats a prescindir de l'Erasmus, si els pagesos o els científics de les ajudes europees, si volem viure en un clima d'incertesa i angoixa durant els pròxims anys, tot per canviar la senyera per l'estelada. Hem de posar seny i fet propostes multilaterals! Ja tenim un Kim Jong-Un, no volem dos!\nPer Anònim el 30 de novembre de 2017 a les 10:57\nJunqueras: Carlitos, vine a visitar-me, que som el més votat Puigdemont: Escolta noi, que jo som el presi. I si no ho reconeixes... ets un espanyol!!!! boti boti boti espanyol qui no boti....boti boti boti... A més, tú estàs tancat i jo som a Brussel·les. I no de turista, eh?? no comencis. Que des d'un hotel es resolen mooolt millor els problemes socials i de retallades dels catalans... Marta: ja comencem? el típic masclisme... català, això si, però masclisme. Després direu que som presidenta pel 155!! eh? ja el not...fa pudor de mascle. Català, això si. Puigdemont: aquesta Marteta... Marta: i no em diguis Marteta!! misògin. I tú tampoc! Junqueras: però Marteta...\nPer Anònim el 30 de novembre de 2017 a les 10:15\nLa via unilateral ja la podeu descartar del programa. No hi hà, ni hi haurà prou suport popular. No tenim exercit que pugui defensar una DUI. europa No ens vol fora d'españa. españa ens prefereix MORTS abans que separats. Es bó que tots posseu les cartes sobre la taula, i que la gent poguem decidir a qui votar. Perque aquestes son les eleccions més dificils que hem tingut fins ara.\nPer Anònim el 30 de novembre de 2017 a les 10:10\nEl 155, el govern destituit. consellers a la presó... i no ha passat res. Es dur dr-ho però la gent està ara més tranquila que fa un mes. Ni vagues, ni movilitzacions, ni rebelió... res de res. I considero un greu error la presència dels empresonats a les llistes; la previsible excarcelació sota fianÇa farà que hagin de mesurar tot el que diguin d'aquí en endavant ja que si no poden tornar a entrar en qualsevol moment i perdre la fianÇa. Això fa perdre molt en la campanya i deixa a Puigdemont tot sol en la llibertat de parlar, però molt del que diu el president no és el més adient pels nostres interesos, anb l'intent de prendre vots a ERC també té als unionistes permanentment motivats i amb moltes ganes de votar. va tenir la seva oportunitat ara hauria haver sigut l'hora d'altres. A més els comuns mai votaran per fer president a Puigdemont encara que sigui simbòlicament, com perdem la majoria absoluta serà tot un desastre. L'existència de dues llistes ja és un desastre.\nPer Anònim el 30 de novembre de 2017 a les 10:04\nAsí es esta gente totalitaria, hay que obligarlos a cumplir la ley. Hay que dar las gracias a la UE y a España por pararles los pies a estos populistas nacionalistas que se equivocaron de continente o de siglo, o de ambas cosas


Grans dades del sector logístic a Catalunya - XCatalunya.cat\nGrans dades del sector logístic a Catalunya\nBones notícies per al sector logístic de Catalunya\nEl sector logístic i industrial “ha batut totes les previsions” i ha tancat el segon trimestre amb una revalorització del 4,3% dels actius, segons l’informe ‘Índex CBRE’ de valoracions d’actius immobiliaris pertanyents a les societats cotitzades de l’Estat. En termes generals, la consultora ha manifestat un “optimisme moderat” respecte a trimestres anteriors, amb el segment logístic i residencial com “clars triomfadors” i un fre en el descens registrat en el ‘retail’ i les oficines. Aquest últim segment s’ha començat a moure de manera positiva a principis de 2021, especialment a Barcelona, amb nivells d’ocupació i demanda “molt interessants”.El sector de les oficines, amb ajustaments negatius en els últims períodes, ha iniciat un “petit canvi de cicle”, amb una revalorització dels actius de l’1% i inversors centrats en la cerca de producte de qualitat.\nCBRE ha alertat d’una “polarització” d’aquest segment, amb rendes, ocupacions i absorcions “estables” en el sector dominant. En canvi, el sector d’oficines secundari, més perifèric, ha estat més impactat per la pandèmia i ha registrat demandes més baixes, un nivell d’absorció més discret i una desocupació més pronunciada.\nLa consultora ha destacat també l’evolució del mercat d’oficines de Barcelona, per sobre de Madrid, i amb nivells d’ocupació i demanda “molt interessants”. Per la seva banda, la capital espanyola ha registrat xifres de demanda molt positives respecte a 2020 i s’ha acostat als nivells assolits abans de la pandèmia.\nEl ‘retail’ ha frenat la “patacada” provocada per la pandèmia i ha registrat un ajustament negatiu del valor dels actius del 0,2%. L’avenç en la vacunació i les bones temperatures han afavorit una dinamització de l’afluència de públic als centres comercials i han provocat una millora dels indicadors i una “estabilització” d’aquest segment.\nAlguns operadors amb més demanda han començat a fer avenços en estratègies d’inversió, amb l’obertura de noves ubicacions en zones més principals. El ‘Senior Director Valuation’ de CBRE, Fernando Fuente, ha afirmat que el segment es troba en un “procés de reconversió” després de registrar ajustaments “molt potents” del 2% trimestral per a productes principals, del 4% per a ubicacions secundàries i “molt superiors” a les zones perifèriques.\nPer la seva banda, el logístic i industrial “ha batut totes les previsions” i ha tancat el segon trimestre amb una revalorització dels actius del 4,3%, per sobre del 2% previst per la consultora. Aquest increment ha estat producte del creixement del comerç electrònic, amb una demanda inversora i un inversor institucional “molt focalitzat” en aquest tipus de producte.\n“La sortida al mercat de producte ha estat molt ordenada, no hi ha hagut estancament de producte vacant al mercat i aquest s’ha anat absorbint de manera molt bona”, ha assegurat Fuente.\nEl residencial ha tingut una evolució “més discreta” però amb “bons fonaments”. L’interès per aquest sector respon a la creació de noves estructures professionals com resposta a la demanda internacional d’invertir en els habitatges construïts per llogar, coneguts com el ‘Build to Rent’.\nAquesta ha estat una “tendència de moda” a Europa en els últims anys, amb creixements de dos dígits, i Espanya s’ha posicionat ara com un dels “grans protagonistes”. En aquest cas, els inversors busquen desenvolupar sòl per construir aquests edificis, immobles “ben ubicats” al centre de les grans ciutats per reformar-los i oferir-los a la ciutadania o creen grans plataformes de pisos per assolir una unitat residencial.\nEn termes generals, CBRE ha apuntat a un “optimisme moderat”, amb un ajustament positiu de la tendència de l’índex del 0,8%. “Esperem un segon semestre molt intens en transaccions, en interès de capital institucional i que començarà a funcionar”, ha resumit Fuente, que destaca les bones dades del sector logístic a Catalunya.\n1 pensamiento sobre “Grans dades del sector logístic a Catalunya”\nRetroenllaç: Èxit del sector logístic català amb aquesta expansió de metres quadrats - XCatalunya.cat